《访黄簿留饮》
宋代·赵汝燧

爱静移家住水南，门排古木枕寒潭。鹤翎渐长呼童剪，麈尾频挥对客谈。

旋切银丝鲙鲜鲫，新尝金颗擘香柑。惜余戒饮难陪伴，举白掀髯子独酣。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。